**ИНФОРМАЦИЯ ЗА ДЕЛА НАСРОЧЕНИ ЗА РАЗГЛЕЖДАНЕ ПРЕЗ ПЕРИОДА 03.02. - 07.02.2025 г.**

**3 ФЕВРУАРИ 2025 г.**

**Наказателно дело от общ характер №50/2025 година – 10:00 часа**

На 03.02.2025 година e насрочено разпоредително заседание по наказателно дело №50/2025 година, образувано срещу лице с инициали А.Г.М., на 41 години от село Ралево.

Същият е обвинен в това, че в два последователни дни на месец юли 2024 година, в град Плевен, чрез проникване в частни домове, отнел чужди движими вещи.

Подсъдимият е многократно осъждан за извършени престъпления от общ характер, повечето от които кражби. Наложена му е мярка за неотклонение „Задържане под стража“.

**Наказателно дело от общ характер №806/2024 година – 10:00 часа**

На 03.02.2025 година, състав на Плевенски окръжен съд е насрочил за разглеждане наказателно дело №806/2024 година, образувано срещу Х.Л.Х., роден 1981 година, от град Кнежа, обвинен в това, че

На 10.07.2024 година в град Кнежа направил опит да умъртви с нож повече от едно лица.

На гореспоменатата дата възникнал спор и сбиване между обвиняемия, пострадалите и други лица (техни роднини), по повод минало спречкване. По време на боя, обвиняемият извадил нож и нанесъл наранявания на трима, като нараняването на едното лице довело до обилна кръвозагуба и опасност за живота. Благодарение на навременната медицинска намеса, изразяваща се в спешна операция на засегнатите венозни съдове, не е настъпила неговата смърт. Другите две лица, които са получили порезно-прободна и порезна рани, не са били със сериозни животозастрашаващи наранявания.

**5 ФЕВРУАРИ 2025 г.**

**Наказателно дело от общ характер №40/2025 година – 10:30 часа**

На 05.02.2025 година, състав на Плевенски окръжен съд ще разгледа наказателно дело №40/2024 година, образувано срещу И.П.И., роден 1988 година от град Плевен.

Той е обвинен в това, че на 03.10.2023 година в град Плевен е държал с цел разпространение метамфетамин. Подсъдимият е осъждан и е с лоши характеристични данни. Наложена му е мярка за неотклонение „Задържане под стража“.

Обвинителният акт е постъпил в Окръжен съд – Плевен на 09.01.2025 година и е образувано настоящото дело. Съдебното заседание е насрочено като разпоредително.

**7 ФЕВРУАРИ 2025 г.**

**Наказателно дело от общ характер №974/2023 година – 09:00 часа**

На 07.02.2025 година, е насрочено съдебно заседание по наказателно дело №974/2023 година, образувано срещу четирима обвиняеми, трима от град Плевен и един от село Биволаре, с инициали **В.К.С., Д.А.И., А.Р.С.** и **С.К.С.**, обвинени в това, че

На 25.12.2022 година в село Биволаре, обл.Плевен, умишлено умъртвили **М.Н.М.** на 49 години от същото село, по хулигански подбуди, с особена жестокост.

Смъртта е настъпила в следствие нанесени от четиримата множество удари със значителна сила и интензитет, в областта на главата и по цялото тяло, с брадва и дървен кол.

**Връзки с обществеността 31 януари 2025 г.**

**e-mail:** **os\_press@abv.bg**